Žaliosios Vinco Žemaičio pagrindinė mokykla

Vilkaviškio rajono Žaliosios Vinco Žemaičio pagrindinė mokykla – buvusi dieninė, savarankiško mokymosi bendrojo lavinimo mokykla Žaliosios kaime, Vilkaviškio raj., vykdžiusi priešmokyklinio, pradinio, pagrindinio ir papildomo ugdymo programas lietuvių kalba. Įstaigos kodas 191526744. Steigėjas Vilkaviškio rajono savivaldybės taryba.

Filialai: 
 Vilkaviškio rajono Žaliosios Vinco Žemaičio pagrindinės mokyklos Daržininkų skyrius;
 Vilkaviškio rajono Žaliosios Vinco Žemaičio pagrindinės mokyklos Klausučių skyrius.

 Istorija 
miniatiūra|250px|left

Žaliosios mokyklos pradžia siekia 1885 metus, kada 1867 metais įsteigto  Žaliosios valsčiaus valdyba iš Andriškių ūkininko Juozo Šumakario nupirko vieno margo sklypą ir jame pastatė didelį medinį namą. Pietiniame namo gale apsigyveno mokytojas, šiauriniame buvo atidaryta, tuo metu visame valsčiuje vienintelė, trijų skyrių Žaliosios  pradžios mokykla (Zelenskoje narodnoje učilišče). Vienas iš jos pirmųjų mokytojų, Jonas Adomavičius, buvo įskųstas už lietuvišką veiklą ir caro valdžios išsiųstas į Mozūrus. Jo darbą 1900 metais perėmė iš ten atkeltas Vincas Žaliauskas. Savo, mokytojo studijas užbaigusių vaikų padedamas, jis mokytojavo ir Lietuvai atgavus nepriklausomybę. Jonas Žaliauskas, Žaliosios pradžios mokyklos vedėjas 1938 metais, buvo jo sūnus. 

Pirmutinį mokyklos pastatą, su jo pavyzdiniu sodu, 1934 metais, ūkininkas Dilginas iškeitė į savo tuščią dviejų hektarų sklypą kitoje plento pusėje. Mokyklai bei mokytojams ten buvo pastatytas mūrinis, žymiai didesnis, aštuonių komplektų Žaliosios mokyklos pastatas.

Karo audros metu, 1944 metais, mokykla sudegė. Tiktai po trejų metų, 1947 m. rudenį, ji buvo vėl atidaryta Pocviečio kaime, pas Viktorą Brazaitį, ir 1953 m. buvo perkelta į Sereičiko namą Klausučiuose. 1958 m. rudenį mokykla pradėjo peraugti į septynmetę, rudenį joje buvo atidaryta penktoji klasė. Mokyklos direktore tais metais buvo Antanina Bubnienė. Pagaliau, po penkiolikos metų, 1959 m. rugpiūčio mėnesį, buvo pradėtas atstatyti sugriautas senasis mokyklos namas pačioje Žaliojoje. 

1960 m. rugsėjo 1 d. Žaliosios mokyklos direktoriumi buvo paskirtas Algirdas Leonas
ir spalio pirmąją dieną įvyko iškilmingas naujos mokyklos atidarymas. Prie buvusio senojo pastato buvo dar pristatyta sporto salė, katilinė ir butas mokyklos direktoriui. Algirdui Leonui išsikėlus į Druskininkus, 1968 m. rugsėjo 1 d. direktoriumi buvo paskirtas Kazys Misikevičius, mokyklai vadovavęs net 30 metų. Jo darbo metu, 1972-73 mokslo metais, Žaliosios mokykloje mokėsi 202 mokiniai. 

1998 m. rugpiūčio 25 d. direktoriaus pareigas perėme jo pavaduotoja Daiva Pačkauskienė. Sekancių, 1999 metų gegužės 28 dieną, mokyklos ir Klausučių seniūnijos iniciatyva, buvo pašventintas paminklas Žaliosios mokyklos mokinio, miškininko, etnologo, publicisto Vinco Žemaičio tėviškėje. 1999 metų rudenį mokykloje buvo įvestas dešimtmetinis mokslas. Vilkaviškio rajono savivaldybės taryba, 2001 gegužės 25 dieną, mokyklai suteikė Žaliosios Vinco Žemaičio pagrindinės mokyklos vardą.

Nuo 2007 m. lapkričio 6 dienos Žaliosios mokyklai vadovavo direktorė Grita Launikonienė, anksčiau Vilkaviškio "Aušros" vidurinės mokyklos direktoriaus pavaduotoja. 2008 m. vasario 15 d., naujose patalpose, buvo atidarytas mokyklos Vinco Žemaičio muziejus. Nuo 2011 rugpjūčio 30 dienos Žaliosios Vinco Žemaičio pagrindinei mokyklai vadovavo direktorius Martynas Kasperaitis, anksčiau dirbęs Alvito pagrindinės mokyklos kūno kultūros mokytoju.

2020 m. mokykla uždaryta.Vilkaviškio r. Žaliosios Vinco Žemaičio pagrindinė mokykla. Aikos.smm.lt (tikrinta 2022-07-23).

 Direktoriai 
 1900 m. Vincas Žaliauskas;
 1938 m. Jonas Žaliauskas;
 1958 m. Antanina Bubnienė;
 1960 m. rugsėjo 1 d. Algirdas Leonas;
 1968 m. rugsėjo 1 d. Kazys Misikevičius;
 1998 m. rugpjūčio 25 d. Daiva Pačkauskienė;
 2007 m. lapkričio 6 d. Grita Launikonienė;
 2011 m. rugpjūčio 30 d. Martynas Kasperaitis.

 Šaltiniai 

 Bernardas Šaknys. Nuo Šeimenos krantų. Vilnius, 2002, 27-28 ir 110 pusl;
  Lietuvos telefono abonentų sąrašas 1938. 358 pusl. ;
 Žaliosios Vinco Žemaičio pagrindinės mokyklos archyvas;
 Vilkaviškio krašto muziejus. Mokyklų fondas.

 Nuorodos 
 Mokyklos svetainė 

Kategorija:Buvusios Vilkaviškio rajono savivaldybės mokyklos